Na temelju članka 19a Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13-pročišćeni tekst, 137/15, 123/17, 98/19 i 144/20), članka 126. Zakona o socijalnoj skrbi (“Narodne novine”, broj 157/13, 152/14, 99/15, 52/16, 16/17, 130/17, 98/19, 64/20, 133/20, 138/20, 18/22 i 46/22), članaka 6. Zakona o zdravstvenoj zaštiti (“Narodne Novine” broj 100/18, 125/19 i 147/20), članka 32. i 33. Zakona o udrugama (“Narodne Novine” broj 74/14, 70/17 i 98/19)članka 37. Statuta Grada Šibenika (“Službeni glasnik Grada Šibenika”, broj 2/21), Gradsko vijeće Grada Šibenika, na . sjednici od . prosinca 2022. godine, donosi

**Prijedlog P R O G R A M A**

***Zdravstvene zaštite i***

***pomoći socijalno ugroženim, nemoćnim i***

***drugim osobama Grada Šibenika***

***za 2023. godinu***

1. **UVODNI DIO**

Grad Šibenik u svom Proračunu za 2023. godinu za potrebe zdravstvene zaštite, socijalne skrbi i djelatnosti Centra za pružanje usluga u zajednici grada Šibenika osigurao je sredstva u iznosu od **682.018 EUR.**

Ovim Programom u okviru osiguranih sredstava utvrđuju se prava utvrđena Zakonom o zdravstvenoj zaštiti i Zakonom o socijalnoj skrbi, te druga prava i pomoći, način financiranja tih prava, te uvjeti i način njihova ostvarivanja.

**II. OBLICI POMOĆI**

*1. ZDRAVSTVENA ZAŠTITA*

Aktivnosti: S ciljem bolje zdravstvene zaštite stanovnika na širem području Grada, financira se rad, medicinske sestre u ambulanti na otocima Kapriju i Žirju, kao i aktivnosti u okviru pojedinih nacionalnih projekta u području zdravstva.

a) Tekuće donacije za Dom zdravlja Šibenik 29.199 EUR,

b) Šibenik – grad prijatelj djece1.327 EUR.

***Sveukupno Program zdravstvene zaštite: 30.526 EUR.***

*2. PROGRAMI SOCIJALNE SKRBI*

1. *NAKNADA ZA PODMIRENJE TROŠKOVA STANOVANJA*

Pravo na naknadu za troškove stanovanja je pravo čije ostvarenje mogu tražiti i o kojem trebaju biti upućeni svi korisnici zajamčene minimalne naknade s prebivalištem na području jedinice lokalne samouprave. Priznaje se korisnicima zajamčene minimalne naknade sukladno odredbama Zakona o socijalnoj skrbi i odredbama Odluke o socijalnoj skrbi i drugim socijalnim pravima građana grada Šibenika (“Službeni glasnik grada Šibenika” 8/15 i 6/22). Naknada obuhvaća: najamninu, komunalne naknade, troškove grijanja, vodne usluge te troškove koji su nastali zbog radova na povećanju energetske učinkovitosti zgrade. Pravo na naknadu za troškove stanovanja priznaje se u visini od najmanje 30 % iznosa zajamčene minimalne naknade priznate samcu odnosno kućanstvu, nadalje, ako su troškovi stanovanja manji od 30 % iznosa zajamčene minimalne naknade, pravo na naknadu za troškove stanovanja priznaje se u iznosu stvarnih troškova stanovanja.

**Iznos: 132.730 EUR.**

*B) JEDNOKRATNA POMOĆ*

Zakonom o socijalnoj skrbi čl. 289. st. 7. propisano je da jedinice lokalne i područne

samouprave mogu osigurati sredstva za ostvarivanje novčanih naknada i socijalnih usluga stanovnicima na svom području u većem opsegu nego što je utvrđeno ovim Zakonom, na način propisan njihovim općim aktom ako u svom proračunu imaju za to osigurana sredstva.

**Iznos: 23.890 EUR.**

*C) POMOĆ RODITELJIMA ZA NOVOROĐENO DIJETE*

Pomoć se dodjeljuje roditeljima s prebivališten na administrativnom području grada Šibenika za svako novorođeno dijete, i to:

- za prvorođeno dijete u visini od 199,08 EUR, jednokratno

- za drugorođeno dijete u visini od 265,45 EUR , jednokratno

- za trećerođeno (i više) u visini od 3.716,23 EURkoje će biti isplaćene u jednakim godišnjim obrocima tijekom 7 kalendarskih godina, jednom godišnje u mjesecu rođenja djeteta, na osnovi podnesenog zahtjeva roditelja za tu kalendarsku godinu.

**Iznos: 291.990 EUR**

D) *SOCIJALNE USLUGE PRI CARITAS-u ŠIBENSKE BISKUPIJE*

Socijalne usluge koje se financiraju navedenom aktivnosti su: Pomoć u organiziranju pučke kuhinje, Prihvatilište za žene i djecu žrtve obiteljskog nasilja i Centar za beskućnike.

U sklopu pomoći pučke kuhinje ista se može odobriti nepokretnoj, polupokretnoj ili drugoj socijalno ugroženoj osobi koja nije u mogućnosti sama pripremati obrok hrane (jedan obrok dnevno i to u pravilu ručak); pomoć obuhvaća i naknadu zaposleniku za rad sa žrtvama obiteljskog nasilja, te financiranje skloništa za beskućnike.

**Iznos: 53.488 EUR**

*3. OSTALI PROGRAMI SOCIJALNE SKRBI*

*E) POMOĆ OSOBAMA S INTELEKTUALNIM TEŠKOĆAMA –IZVANINSTITUCIONALNO ZBRINJAVANJE DJECE I MLADIH*

Grad pruža potporu projektima u svrhu poboljšavanja usluga socijalne skrbi na području grada Šibenika kroz deinstitucionalizaciju i reintegraciju u obitelj i lokalnu zajednicu osoba s posebnim potrebama.

**Iznos: 10.751 EUR**

*F) SUFINANCIRANJE ODGOJA I OBRAZOVANJA DJECE S TEŠKOĆAMA U RAZVOJU U POLIKLINICI ZA REHABILITACIJU SLUŠANJA I GOVORA SUVAG*

U okviru navedene aktivnosti a na temelju sklopljenog sporazuma o sufinanciranju programa odgoja i obrazovanja djece s teškoćama u razvoju između Grada Šibenika i Poliklinike SUVAG koja u okviru svoje djelatnosti organizira i provodi programe odgoja i obrazovanja za djecu predškolske dobi s teškoćama u razvoju, planiraju se sredstva za provođenje 6-satnog programa rehabilitacije za jednog korisnika s područja grada Šibenika.

**Iznos: 3.218. EUR**

***Ukupno Ostali programi socijalne skrbi: 14.032 EUR***

***Sveukupno Program socijalne pomoći: 516.130 EUR***

**III. CENTAR ZA PRUŽANJE USLUGA U ZAJEDNICI GRADA ŠIBENIKA**

Centar za pružanje usluga u zajednici grada Šibenika provodi programe pomoć u kući starijim osobama na području grada Šibenika i šibenskih otoka kojim se pružaju usluge pomoći starijim osobama u obavljanju svakodnevnih životnih aktivnosti neposredno u njihovim kućanstvima, te u prostorijama Centra.

***Ukupno Centar za pružanje usluga u zajednici: 135.362 EUR***

**IV. DRAGOVOLJNI RAD**

Grad Šibenik posebno će poticati dobrosusjedsku pomoć, dragovljni rad i druge oblike dobročinstva.

**V. ZAKLJUČNA ODREDBA**

Ovaj Program stupa na snagu osmog dana od dana objave u Službenom glasniku Grada Šibenika, a primjenjivat će se od 1. siječnja do 31. prosinca 2023. godine

KLASA: 550-01/22-01/

URBROJ: 2182-1-05/1-22-2

Šibenik, prosinca 2022.

GRADSKO VIJEĆE GRADA ŠIBENIKA

PREDSJEDNIK

dr.sc. Dragan Zlatović

Dostaviti:

1.Službeni glasnik Grada Šibenika

2.Ured gradonačelnika-ovdje

3. Upravni odjel za financije - ovdje

4. Upravni odjel za društvene djelatnosti - ovdje

5. Dokumentacija - ovdje

6. Arhiv – ovdje

**OBRAZLOŽENJE**

Program zdravstvene zaštite i pomoći socijalno ugroženim, nemoćnim i drugim osobama GradaŠibenika za 2023.g, u sveukupnom iznosu od 682.018 EUR donosi se u skladu sa Zakonom o zdravstvenoj zaštiti, Zakonom o socijalnoj skrbi, Zakonom o lokalnoj i područnoj (regionalnoj) samoupravi, Zakonom o udrugama i Statutom Grada Šibenika, a usklađen je s pozicijama Programa zdravstvene zaštite i pomoći socijalno ugroženim, nemoćnim i drugim osobama Grada Šibenika u Proračunu Grada Šibenika . U okviru navedenog Programa realiziraju sljedeći programi:

**\*Program zdravstvene zaštite u iznosu od 30.526 EUR**

S ciljem bolje zdravstvene zaštite stanovnika na širem području Grada, naročito za vrijeme turističke sezone, i primarne zdravstvene zaštite, područnim osiguranicima financira se rad Doma zdravlja Šibenik – rad medicinske sestre u ambulanti na otocima Kapriju i Žirju, kao i aktivnosti u okviru pojedinih nacionalnih projekata u području zdravstva i projekt Šibenik- grad prijatelj djece, „ Gradovi i općine prijatelji djece“ koju Grad Šibenik, provodi u suradnji s Društvom Naša djeca Šibenik“.

**Programi socijalne pomoći u iznosu od 516.130 EUR obuhvaćaju sljedeće aktivnosti:**

**Aktivnost: Naknada za podmirenje troškova stanovanja u iznosu od 132.730 EUR** -

Novi Zakon o socijalnoj skrbi redefinira naknadu za troškove stanovanja kao naknadu koja obuhvaća sve izvore i načine grijanja, osim električne energije koja će se i nadalje podmirivati iz naknade za ugroženog kupca energenata pa naknada, sukladno izmjenama zakona iz veljače 2022., obuhvaća: najamninu, komunalne naknade, troškove grijanja, vodne usluge te troškove koji su nastali zbog radova na povećanju energetske učinkovitosti zgrade.

Isto tako, novi zakon mijenja i način izračuna navedene naknade tako da ona sad iznosi minimalno 30% zajamčene minimalne naknade, dok u prethodnom zakonu nije mogla iznositi više od polovine zajamčene minimalne naknade. Dodatno, uvodi se i kriterij stvarnog troška pa se naknada može izračunati i na taj način ako su stvarni troškovi manji od 30% iznosa zajamčene minimalne naknade.

Izmjene Zakona o socijalnoj skrbi motivirane su željom smanjenja rizika siromaštva, uključivo i onog energetskog te osiguravanjem iste razine zaštite svim korisnicima zajamčene minimalne naknade. Vlada RH je Odlukom o osnovici za izračun iznosa zajamčene minimalne naknade, koja je na snazi od 26. veljače 2022. godine, podigla osnovicu s 106,18 EUR na (132,72 EUR). Shodno tome i iznos naknade za troškove se povećava. Pravo na naknadu za troškove stanovanja propisano Zakonom o socijalnoj skrbi je pravo čije ostvarenje mogu tražiti i o kojem trebaju biti upućeni svi korisnici zajamčene minimalne naknade s prebivalištem na području jedinice lokalne samouprave.

Novim Zakonom o socijalnoj skrbi koji je na snazi od 17.2.2022. godine, troškovi ogrjeva, kao samostalno pravo, brisano je iz Zakona. Zakonodavac i dalje propisuje da je obveza jedinica lokalne samouprave osigurati sredstva za ostvarivanje prava za podmirenje troškova stanovanja. U čl. 41. st. 2. propisano je da se u trošak stanovanja, između ostalog, ubraja i trošak grijanja. U čl. 289. st. 3. Zakona propisano je da, iznimno, dio troškova stanovanja koji se odnosi na troškove ogrjeva korisnika koji se griju na drva, osigurava se iz sredstava državnog proračuna. Temeljem članka 289. st. 12. Zakona, Vlada je dana 8.9.2022. godine donijela Odluku o kriterijima i mjerilima za financiranje troškova stanovanja te iznos sredstava za pojedinu jedinicu lokalne samouprave za 2022. godinu. Mjerilo za financiranje troškova stanovanja koji se odnosi na troškove ogrjeva i dalje je 139,36 EUR po korisniku. Planirani troškovi za našu jedinicu lokalne samouprave su 33.028,07 EUR (odgovara broju korisnika zajamčene minimalne pomoći koji su se grijali na drva u 2022.g.). Navedena sredstva zatražena su dana 13.10.2022. godine od Ministarstva rada, mirovinskog sustava, obitelji i socijalne politike, te su ovime planirana u proračunu za 2023. godinu.

**B) Aktivnost: Jednokratna novčana pomoć u iznosu od 23.890 EUR** **–** Zakonom o socijalnoj skrbi čl. 289. st. 7. propisano je da jedinice lokalne i područne samouprave mogu osigurati sredstva za ostvarivanje novčanih naknada i socijalnih usluga stanovnicima na svom području u većem opsegu nego što je utvrđeno ovim Zakonom, na način propisan njihovim općim aktom ako u svom proračunu imaju za to osigurana sredstva

**C) Aktivnost: Pomoć roditeljima za novorođeno dijete u iznosu od 291.990 EUR** se dodjeljuje roditeljima s prebivališten na administrativnom području grada Šibenika a prema kriterijima iz Odluke o ostvarivanju prava na novčanu pomoć roditeljima za novorođeno dijete (Službeni glasnik Grada Šibenika 2/14 ,8/15 9/18 , 6/20, 8/21 ).

**D) Pomoć u organiziranju pučke kuhinje, prihvatilišta za žene i djecu žrtve obiteljskog nasilja i centra za beskućnike pri CARITAS- u šibenske biskupije u iznosu od 53.488 EUR; u** sklopu ove pomoći za prehranu ista se može odobriti nepokretnoj, polupokretnoj ili drugoj socijalno ugroženoj osobi koja nije u mogućnosti sama pripremati obrok hrane (jedan obrok dnevno i to u pravilu ručak). Pomoć obuhvaća i naknadu zaposleniku za rad sa žrtvama obiteljskog nasilja, te financiranje skloništa za beskućnike.

**Pod Ostali programi socijalne skrbi u iznosu od 14.032 EUR obuhvaćaju sljedeće aktivnosti:**

**E) Pomoć osobama s intelektualnim teškoćama i izvaninstitucionalno zbrinjavanje djece i mladih**  u iznosu od10.751 EUR**-** u okviru navedene aktivnosti Grad pruža potporu projektima u svrhu poboljšavanja usluga socijalne skrbi na području grada Šibenika kroz deinstitucionalizaciju i reintegraciju u obitelj i lokalnu zajednicu osoba s posebnim potrebama.

**F) Sufinanciranje odgoja i obrazovanja djece s teškoćama u razvoju u Poliklinici za rehabilitaciju slušanja i govora SUVAG** u **iznosu od 3.281 EUR** – u okviru navedene aktivnosti a na temelju sklopljenog sporazuma o sufinanciranju programa odgoja i obrazovanja djece s teškoćama u razvoju između Grada Šibenika i Poliklinike SUVAG koja u okviru svoje djelatnosti organizira i provodi programe odgoja i obrazovanja za djecu predškolske dobi s teškoćama u razvoju, planiraju se sredstva za provođenje 6-satnog programa za jednog korisnika s područja grada Šibenika.

**Centar za pružanje usluga u zajednici grada Šibenika u 2023. godini planira sredstva u iznosu od 135.362 EUR za**  provođenje svoje osnovne djelatnost pružanja izvan institucijskih socijalnih usluga, pomoć u kući i usluga boravka/organiziranih dnevnih aktivnosti za registrirane korisnike, starije osobe, odrasle invalidne osobe i teško bolesne odrasle osobe. Usluge se pružaju na osnovi licence o radu, Ugovora o pružanju usluga sa Ministarstvom rada, mirovinskog sustava, obitelji i socijalne politike i Ugovora o pružanju usluga sa korisnicima koji sami plaćaju ugovorenu vrstu, opseg i učestalost pružanja usluga. Broj korisnika i različitost njihovih potreba, kao i vrsta, broj, opseg i učestalost pružanja usluga usklađuje se s brojem zaposlenih radnika i visinom sredstava za provođenje djelatnosti.